“ออมสิน” แจ้งปิดระบบ และงดให้บริการชั่วคราว ในวันเสาร์-อาทิตย์นี้
"ออมสิน" แจ้งปิดระบบ และงดให้บริการชั่วคราว ในวันเสาร์-อาทิตย์นี้ ช่วง 01.30 - 06.30 น. เพื่อทดสอบแผนการกู้คืนระบบในภาวะฉุกเฉินในครั้งนี้ช่องทางบริการทางการเงินที่จะทำให้ลูกค้าไม่สามารถใช้บริการในวันและช่วงเวลาดังกล่าวนั้น
9 ต.ค. 2558

นายชาติชาย พยุหนาวีชัย ผู้อำนวยการธนาคารออมสิน เปิดเผยว่าเพื่อเป็นการเพิ่มประสิทธิภาพระบบคอมพิวเตอร์และอุปกรณ์สำหรับ Core Banking Systemและทดสอบการกู้คืนระบบในภาวะฉุกเฉิน ธนาคารออมสินจึงขอดำเนินการปิดระบบงานที่เกี่ยวข้องเป็นการชั่วคราวใน วันเสาร์ที่ 10 ตุลาคม และ วันอาทิตย์ที่ 11 ตุลาคม 2558 รวม 2 วันๆ ละ 5 ชั่วโมง ในช่วงเวลาตั้งแต่ 01.30 – 06.30 น. ซึ่งจะทำให้ลูกค้าไม่สามารถใช้บริการของธนาคารออมสินได้ในวันและเวลาดังกล่าวจึงต้องขออภัยลูกค้าทุกท่านในความไม่สะดวกครั้งนี้
สำหรับการปิดระบบเพื่อทดสอบแผนการกู้คืนระบบในภาวะฉุกเฉินในครั้งนี้ช่องทางบริการทางการเงินที่จะทำให้ลูกค้าไม่สามารถใช้บริการในวันและช่วงเวลาดังกล่าวนั้น ได้แก่สาขาธนาคารออมสิน, หน่วยให้บริการธนาคารออมสิน, เครื่องฝากเงินสดอัตโนมัติ (ADM) รวมถึงการใช้บัตรออมสิน ATM, บัตรออมสินวีซ่า เดบิต, บัตรออมสินวีซ่า เดบิต อีเลคตรอน, บัตรออมสินวีซ่า เดบิต สมาร์ทไลฟ์,บัตรออมสินวีซ่า เดบิต สมาร์ท แคร์, บัตรออมสิน เอทีเอ็ม พอเพียง, บัตรลดหนี้ วินัยดี มีวงเงินซึ่งจะไม่สามารถใช้กับเครื่อง ATM และเครื่องอิเลกทรอนิกส์ของธนาคารออมสินและทุกธนาคารได้ในช่วงเวลาดังกล่าว
อีกทั้งยังไม่สามารถใช้บัตรเหล่านี้ชำระค่าสินค้าและบริการที่ร้านค้าได้และไม่สามารถชำระบริการสินเชื่อผ่านจุดให้บริการเคาน์เตอร์เซอร์วิส/ไปรษณีย์ได้ และบริการ InternetBanking และ Mobile Banking หรือ MyMo
อย่างไรก็ตาม เครื่องเบิกถอนเงินสดอัตโนมัติ (ATM) ของธนาคารออมสิน ทั้งที่สาขา หรือนอกพื้นที่สาขายังคงให้บริการเบิกถอนเงินสดได้ตามปกติในกรณีที่ลูกค้าหรือผู้ถือบัตรจากสถาบันการเงินอื่นๆ มาใช้บริการที่ตู้ ATM ธนาคารออมสิน
หากต้องการข้อมูลเพิ่มเติมสามารถติดตามได้ตามสื่อประชาสัมพันธ์ของธนาคารออมสินทุกช่องทาง ได้แก่ Website www.gsb.or.th,Facebook : GSB Society, Official Line : GSB ธนาคารออมสิน หรือหากมีข้อสงสัยต้องการรายละเอียดเพิ่มเติมจากเจ้าหน้าที่ สามารถสอบถามได้ที่ธนาคารออมสินทุกสาขาทั่วประเทศ หรือศูนย์ลูกค้าสัมพันธ์ธนาคารออมสิน Call Center โทร.1115 หรือ MyMo Call Center โทร.1143